SET บ่ายแกว่งกรอบแคบ โบรกฯ ชู 5 หุ้นเด็ด มีปัจจัยหนุน
SET บ่ายแกว่งกรอบแคบ พร้อมให้แนวรับ 1,570 แนวต้าน 1,580 จุดโบรกฯ ชู 5 หุ้นเด็ด รับผลบวกกนง.คงอัตราดอกเบี้ย นำโดย TISCO KKP KTC MTLS และ SAWAD
29 มี.ค. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (29 มี.ค.) แกว่งกรอบแคบ-วอลุ่มบาง ยังไร้ปัจจัยใหม่ ปัจจัยภายนอกยังคงต้องจับตา Brexit ของอังกฤษวันนี้ และการดำเนินนโยบายของ”ทรัมป์”น่าจะเริ่มชัดเจนขึ้น ส่วนประเด็นในประเทศ หุ้น PTT ขึ้น XD วันแรก มีผลต่อดัชนีฯราว 2-3 จุด บ่ายนี้คาดตลาดฯยังแกว่งตัวในกรอบแคบต่อ ให้แนวรับ 1,570 แนวต้าน 1,580 จุด
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้แกว่งตัวอยู่ในกรอบและวอลุ่มเทรดบาง เนื่องจากยังไม่มีปัจจัยใหม่
ปัจจัยภายนอกประเทศ ยังคงจับตากระบวนการถอนตัวจากการเป็นสมาชิกสหภาพยุโรป (Brexit) ของอังกฤษในวันนี้ หลังจากที่นายกรัฐมนตรีอังกฤษยื่นหนังสือแจ้งความจำนงและจะแถลงต่อสมาชิกสภาสามัญชน (House of Commons) เพื่อปูทางไปสู่การดำเนินการขั้นตอนต่อไป ขณะที่ยังต้องติดตามการดำเนินนโยบายของนายโดนัลด์ ทรัมป์ ที่น่าจะเริ่มมีความชัดเจนมากขึ้นตามลำดับ
ส่วนปัจจัยภายในประเทศก็มีเรื่องหุ้น PTT ขึ้นเครื่องหมาย XD วันนี้เพื่อจ่ายปันผล ซึ่งมีผลต่อภาพรวมดัชนี 2-3 จุด สำหรับตลาดหุ้นในภูมิภาคเอเชียช่วงเช้าเคลื่อนไหวทั้งในแดนบวก-ลบ แนวโน้มการลงทุนในช่วงบ่ายนี้ ตลาดฯน่าจะแกว่งตัวในกรอบแคบต่อ พร้อมให้แนวรับ 1,570 จุด และแนวต้าน 1,580 จุด
 
บล.ธนชาต ระบุในบทวิเคราะห์ (29 มี.ค.) SET ยังไม่สามารถยืนได้เหนือ 1,580 จุด เนื่องจากการขึ้นเครื่องหมาย XD ของ PTT เป็นปัจจัยกดดัน SET เกือบ 3 จุดวันนี้ ขณะที่ Downside risk ช่วงปลายเดือน มี.ค.จะจำกัดเนื่องจากการทำ window dressing รวมไปถึงการทำ short-covering หุ้นใหญ่ที่ขึ้นเครื่องหมาย XD ปลายเดือน มี.ค.-ต้นเดือน เม.ย
สำหรับภาพระยะสัปดาห์ยังมอง upside จำกัดบริเวณ 1,580-1,595 จุด ที่เป็นเป้าหมาย relief rally เหมือนเดิม ขณะที่กนง.มีแนวโน้มคงดอกเบี้ยจนถึง ไตรมาส 4/60 โดยแนะนำ “ซื้อ” MTLS เราคาดว่าที่ประชุม กนง.วันนี้จะคงอัตราดอกเบี้ยที่ 1.50% เพื่อกระตุ้นเศรษฐกิจ และจะยังคงดอกเบี้ยที่ 1.5% ต่อไปจนถึงไตรมาส 4/60 เป็นอย่างน้อย
ทั้งนี้กลุ่มหุ้นเช่าซื้อ บัตรเครดิต และ Micro finance อย่าง TISCO KKP (ปันผลสูง 8.6% ปีนี้) KTC MTLS และ SAWAD เป็นกลุ่มหุ้นที่ได้รับผลดีจากแนวโน้มดอกเบี้ยต่ำส่งผลให้ Net Interest Margin  ทรงตัวในระดับสูง
ขณะเดียวกัน แนะนำ “ซื้อ” MTLS เป้าหมายพื้นฐาน 36.0 บาท จากความต้องการสินเชื่อสูง และการขยายสาขาเชิงรุก 600 สาขาในปีนี้ เป็นปัจจัยสนับสนุนการเติบโตกำไร 60-57% ในปี 2560-2561 ขณะที่บริษัทมีการบริหารต้นทุนได้ดี เป็นปัจจัยหนุน profit margin และด้วยฐานทุนปัจจุบัน ไม่มีความเสี่ยงจากการเพิ่มทุน 1-2 ปีข้างหน้า
 
สรุปหลักทรัพย์ที่มีมูลค่าการซื้อขายสูงสุด 5 อันดับ ได้แก่
GL   มูลค่าการซื้อขาย 2,936.52 ล้านบาท ปิดที่   22.40 บาท ลดลง  3.35 บาท
BANPU   มูลค่าการซื้อขาย   993.30 ล้านบาท ปิดที่   20.00 บาท เพิ่มขึ้น 0.30 บาท
PTT   มูลค่าการซื้อขาย   587.95 ล้านบาท ปิดที่  396.00 บาท ลดลง  8.00 บาท
TRUE   มูลค่าการซื้อขาย   542.87 ล้านบาท ปิดที่    6.60 บาท เพิ่มขึ้น 0.10 บาท
INTUCH   มูลค่าการซื้อขาย   424.57 ล้านบาท ปิดที่   56.25 บาท เพิ่มขึ้น 0.50 บาท